**Πρόσβαση των Ανασφάλιστων στο Δημόσιο Σύστημα Υγείας**

Με τον[**ν.4368/2016**](https://www.moh.gov.gr/articles/health/articles/health/articles/health/anaptyksh-monadwn-ygeias/3999-prosbash-twn-anasfalistwn-sto-dhmosio-systhma-ygeias?fdl=10014) και την [**ΚΥΑ Α3(γ)/ΓΠ/οικ.25132/4-4-2016**](https://www.moh.gov.gr/articles/health/articles/health/articles/health/anaptyksh-monadwn-ygeias/3999-prosbash-twn-anasfalistwn-sto-dhmosio-systhma-ygeias?fdl=10013) θεσπίζεται για πρώτη φορά **το δικαίωμα ελεύθερης πρόσβασης σε όλες τις δημόσιες δομές υγείας για την παροχή νοσηλευτικής και ιατροφαρμακευτικής περίθαλψης σε ανασφάλιστους και σε ευάλωτες κοινωνικές ομάδες.** Η πλέον θεμελιώδης αλλαγή που εισάγει το ανωτέρω θεσμικό πλαίσιο είναι **η εξίσωση του δικαιώματος** ασφαλισμένων, ανασφάλιστων και πρώην κατόχων Ατομικού Βιβλιαρίου Οικονομικά Αδυνάμου ή Ανασφάλιστου **ως προς την πρόσβαση στο δημόσιο σύστημα υγείας.** Η υγειονομική κάλυψη που εγγυάται το νέο πλαίσιο είναι πλήρης και περιλαμβάνει τη νοσηλευτική, διαγνωστική και φαρμακευτική κάλυψή τους.

**Τι δικαιούμαι σαν ανασφάλιστος;**

* **Ό,τι ακριβώς δικαιούνται και οι ασφαλισμένοι** από τις δημόσιες δομές παροχής υγείας.
* **Ελεύθερη και δωρεάν πρόσβαση** σε πρωτοβάθμιες και δευτεροβάθμιες **δημόσιες δομές υγείας**, μονάδες ψυχικής υγείας, δομές απεξάρτησης και πανεπιστημιακά νοσοκομεία.
* **Το σύνολο των νοσηλευτικών και διαγνωστικών πράξεων** χωρίς καμία χρέωση
* **Προγραμματισμένα χειρουργεία** χωρίς καμία χρέωση
* **Πρόληψη και προαγωγή υγείας** (π.χ. εμβολιασμοί) χωρίς καμία χρέωση
* Δωρεάν **οδοντιατρική** περίθαλψη
* Δωρεάν παροχές **μαιευτικής περίθαλψης** και **προγραμματισμού τοκετών** από τα Δημόσια Νοσοκομεία
* Χορήγηση φαρμακευτικής αγωγής από τα ιδιωτικά και τα δημόσια φαρμακεία**. Σημαντικό τμήμα του ανασφάλιστου πληθυσμού δικαιούται μηδενική συμμετοχή στη φαρμακευτική αγωγή.**
* **Κατάργηση του 1€** ανά συνταγή για τους ανασφάλιστους που δικαιούνται μηδενική συμμετοχή στη φαρμακευτική αγωγή.
* Φυσικοθεραπείες, λογοθεραπείες, εργοθεραπείες, ψυχοθεραπείες και πράξεις ειδικής αγωγής.
* **Χορήγηση ιατρικών βοηθημάτων** και αναλωσίμων υλικών

**Ποιοι είναι οι δικαιούχοι των παροχών και με ποιον τρόπο;**

* Αν είσαι Έλληνας πολίτης ή διαμένεις νόμιμα στην Ελλάδα, απευθύνεσαι σε **όλες τις δημόσιες δομές με το ΑΜΚΑ σου**.
* Αν δεν μένεις νόμιμα στην Ελλάδα αλλά ανήκεις σε κάποια ευάλωτη ομάδα που χρήζει άμεσης υγειονομικής κάλυψης (έγκυες, παιδιά, χρόνιοι, ανάπηροι, ψυχικά ασθενείς, κτλ) δικαιούσαι την Κάρτα Υγειονομικής Περίθαλψης Αλλοδαπού (Κ.Υ.Π.Α.) με την οποία θα έχεις πρόσβαση στις Δημόσιες Δομές Υγείας. **Μέχρι να ξεκινήσει να εκδίδεται η ΚΥΠΑ δικαιούσαι όλων των νοσηλευτικών και διαγνωστικών παροχών από τα δημόσια νοσοκομεία.**
* **Όλοι οι άνθρωποι**, ανεξαρτήτως νομικού καθεστώτος, εξακολουθούν να δικαιούνται πρόσβασης στα **Τμήματα Επειγόντων Περιστατικών**
* Κανένας άνθρωπος δεν εξετάζεται από **καμία επιτροπή νοσοκομείου** προκειμένου να εγκριθεί η πρόσβασή του στο Δημόσιο Σύστημα Υγείας.

**Πού να απευθυνθώ;**

* **Αν έχεις ΑΜΚΑ σε όλες τις δημόσιες δομές υγείας** που οφείλουν να σου διασφαλίσουν άμεσα πλήρη πρόσβαση στις υπηρεσίες τους
* **Αν δεν έχεις ΑΜΚΑ** ή νομιμοποιητικά έγγραφα διαμονής, αλλά ανήκεις σε κάποια ευάλωτη ομάδα πληθυσμού (α.33 του 4368/2016), **στα Γραφεία Προστασίας Δικαιωμάτων ή στις Διοικητικές Υπηρεσίες των Νοσοκομείων** όπου θα σε ενημερώσουν πώς μπορείς να βγάλεις την Κάρτα Υγειονομικής Περίθαλψης.

**Ποιους αφορά η ρύθμιση;**

* 2.5 εκατομμύρια ανασφάλιστων πολιτών
* Όσους λόγω κρίσης έχασαν την ασφάλισή τους, ακόμα και αν έχουν χρέη στους ασφαλιστικούς τους φορείς
* Όσους διαμένουν νόμιμα στη χώρα
* Όσους δεν έχουν νομιμοποιητικά έγγραφα διαμονής, αλλά χρήζουν άμεσης υγειονομικής περίθαλψης ως μέλη ευάλωτων κοινωνικών ομάδων (π.χ. ανήλικοι, έγκυες, άτομα με αναπηρία, τοξικοεξαρτημένοι, άστεγοι κλπ.)

**Τι χρειάζεται να πληρώσω;**

* **Δεν χρειάζεται να πληρώσεις απολύτως τίποτα** για το σύνολο των νοσηλευτικών και διαγνωστικών πράξεων που προβλέπονται στη ρύθμιση και πραγματοποιούνται σε δημόσιες δομές.
* Δεν χρειάζεται να πληρώσεις τίποτα **αν εξαιρείσαι των συμμετοχών** λόγω ειδικότερων διατάξεων
* Δεν χρειάζεται να πληρώσεις τίποτα **για εξωνοσοκομειακές θεραπείες, εμβολιασμούς και πρόληψη**
* Υποχρεούσαι στις ίδιες συμμετοχές που έχουν και οι ασφαλισμένοι στη **φαρμακευτική δαπάνη,** εκτός αν εμπίπτεις στις εισοδηματικές, κλινικές και κοινωνικές εξαιρέσεις της ΚΥΑ, οπότε και πάλι έχεις μηδενική συμμετοχή.

**Συγκεκριμένα, δικαιούνται μηδενικής συμμετοχής οι παρακάτω κατηγορίες:**

|  |  |  |  |
| --- | --- | --- | --- |
| **Α) ΔΙΚΑΙΟΥΧΟΙ ΔΩΡΕΑΝ ΦΑΡΜΑΚΕΥΤΙΚΗΣ ΠΕΡΙΘΑΛΨΗΣ ΤΗΣ ΠΑΡ. 2Α ΤΟΥ Α. 6 ΤΗΣ ΚΥΑ Α3(γ)/ΓΠ/οικ.25132/4-4-2016** | | | |
| **ΣΥΝΘΕΣΗ ΟΙΚΟΓΕΝΕΙΑΣ** | **ΟΡΙΟ ΕΙΣΟΔΗΜΑΤΟΣ** | **ΟΡΙΟ ΑΞΙΑΣ ΑΚΙΝΗΤΗΣ ΠΕΡΙΟΥΣΙΑΣ** | **ΟΡΙΟ ΚΑΤΑΘΕΣΕΩΝ** |
| Μεμονωμένο άτομο | 2.400 € | 150.000 € | 7.200 € |
| Οικογένεια χωρίς εξαρτώμενα μέλη ή μονογονεϊκή οικογένεια με ένα εξαρτώμενο μέλος | 3.600 € | 165.000 € | 10.800 € |
| Οικογένεια με ένα εξαρτώμενο μέλος ή μονογονεϊκή οικογένεια με δύο εξαρτώμενα μέλη | 4.200 € | 180.000 € | 12.600 € |
| Οικογένεια με δύο εξαρτώμενα μέλη ή μονογονεϊκή οικογένεια με τρία εξαρτώμενα μέλη | 4.800 € | 195.000 € | 14.400 € |
| Οικογένεια με τρία εξαρτώμενα μέλη ή μονογονεϊκή οικογένεια με τέσσερα εξαρτώμενα μέλη | 5.400 € | 210.000 € | 16.200 € |
| Οικογένεια με τέσσερα εξαρτώμενα μέλη ή μονογονεϊκή οικογένεια με πέντε εξαρτώμενα μέλη | 6.000 € | 225.000 € | 18.000 € |
| Οικογένεια με πέντε εξαρτώμενα μέλη ή μονογονεϊκή οικογένεια με έξι εξαρτώμενα μέλη | 6.600 € | 240.000 € | 19.800 € |

Β) Άτομα, τα οποία κατά τη δημοσίευση της ΚΥΑ Α3(γ)/ΓΠ/οικ.25132/4-4-2016 κατείχαν **νόμιμα Ατομικό Βιβλιάριο Οικονομικά Αδύναμου ή Ανασφάλιστου**, μετά τη λήξη της ισχύος του Βιβλιαρίου και χωρίς οποιαδήποτε διατύπωση, εφόσον το πραγματικό εισόδημά τους δεν υπερβαίνει ετησίως το ποσό των 6.000€ για μεμονωμένο άτομο, προσαυξανόμενο κατά 1.200€ για τον/την σύζυγο και για κάθε εξαρτώμενο μέλος της οικογένειας (ανήλικο ή προστατευόμενο τέκνο)

**Γ) ΔΙΚΑΙΟΥΧΟΙ ΔΩΡΕΑΝ ΦΑΡΜΑΚΕΥΤΙΚΗΣ ΠΕΡΙΘΑΛΨΗΣ ΤΗΣ ΠΑΡ.8 ΤΟΥ Α.6 ΤΗΣ ΚΥΑ Α3(γ)/ΓΠ/οικ.25132/4-4-2016**

* Ανήλικοι έως 18 ετών
* Άτομα που φιλοξενούνται σε όλες τις θεραπευτικές δομές των εγκεκριμένων οργανισμών θεραπείας του Ν. 4139/2013
* Οι κρατούμενοι σε φυλακές και οι φιλοξενούμενοι σε ιδρύματα αγωγής ανηλίκων και σε στέγες φιλοξενίας ανηλίκων των εταιρειών ανηλίκων
* Οι δικαιούχοι διεθνούς προστασίας (αναγνωρισμένοι πρόσφυγες και δικαιούχοι επικουρικής προστασίας) και οι ανιθαγενείς και τα μέλη των οικογενειών τους.
* Όσοι διαμένουν στην Ελλάδα με καθεστώς παραμονής για ανθρωπιστικούς ή εξαιρετικούς λόγους και τα μέλη των οικογενειών τους
* Θύματα εγκλημάτων trafficking
* Άτομα με ποσοστό αναπηρίας 67% και άνω.

**Από πού θα πάρω τα φάρμακά μου ως ανασφάλιστος;**

* Από τα συμβεβλημένα με τον ΕΟΠΥΥ **ιδιωτικά φαρμακεία**
* Τα **ψυχιατρικά και νευρολογικά** φάρμακα, για**τ**ους δικαιούχους μηδενικής συμμετοχής στο κόστος φαρμακευτικής αγωγής (πρώην κάτοχοι βιβλιαρίου οικονομικά αδύναμου ή ανασφάλιστου, ανασφάλιστοι που πληρούν τα εισοδηματικά κριτήρια, μέλη ευάλωτων κοινωνικών ομάδων), παρέχονται εκτός από τα φαρμακεία των Νοσοκομείων και από τα ιδιωτικά φαρμακεία συμβεβλημένα με τον Ε.Ο.Π.Υ.Υ.. Οι λοιποί δικαιούχοι προμηθεύονται τα συγκεκριμένα φάρμακα από τα ιδιωτικά φαρμακεία.
* Τα **Φάρμακα Εξωτερικού**, τα οποία δεν κυκλοφορούν αλλά εισάγονται κατά περίπτωση στην Ελλάδα, θα χορηγούνται με τους ίδιους όρους και προϋποθέσεις όπως ισχύει για τους ασφαλισμένους.
* **Τα Φάρμακα Υψηλού Κόστους** θα παρέχονται τόσο από τα νοσοκομεία όσο και από τα Φαρμακεία και τα **σημεία διανομής του ΕΟΠΥΥ** (μπορείτε να βρείτε τα σχετικά αρχεία στο κάτω μέρος της σελίδας)

**Τι μπορώ να κάνω ως ανασφάλιστος για να διασφαλίσω ότι δικαιούμαι μηδενική συμμετοχή στα φάρμακα;**

* Να επισκεφτώ **την ιστοσελίδα της ΗΔΙΚΑ ΑΕ,** στην οποία, εισάγοντας το username και τον κωδικό πρόσβασης για το taxisnet, καθώς και τον ΑΜΚΑ θα διαπιστώνω το ποσοστό συμμετοχής στη φαρμακευτική αγωγή, σύμφωνα με τις παραγράφους 2 και 8 του άρθρου 6 της ΚΥΑ Α3(γ)/ΓΠ/οικ.25132/4-4-2016.
* Αν το σύστημα δεν βρίσκει το ΑΜΚΑ μου θα πρέπει **να απευθυνθώ στα ΚΕΠ**για να επικαιροποιήσω τη διασύνδεση του ΑΜΚΑ με το ΑΦΜ μου
* Οι ευάλωτες κατηγορίες πολιτών –δικαιούχοι της παρ.2Β και 8 της Κ.Υ.Α., συμπεριλαμβανομένων των πρώην κατόχων του Ατομικού Βιβλιάριου Οικονομικά Αδύναμου ή Ανασφάλιστου -ενημερώνονται ότι για την παροχή δωρεάν φαρμακευτικής περίθαλψης απαιτείται η προηγούμενη κατάθεση αιτήματος στην **Υπηρεσία Πρόνοιας του Δήμου κατοικίας τους**
* Σε περίπτωση που μου επιβληθεί ποσοστό συμμετοχής στη συνταγογράφηση, έχω το **δικαίωμα υποβολής ένστασης** στην Υπηρεσία Πρόνοιας του Δήμου κατοικίας τους εντός 15 ημερών από την αναγραφόμενη ημερομηνία στη συνταγή, εφόσον πληρώ τα εισοδηματικά και περιουσιακά κριτήρια που θέτει η ΚΥΑ.
* **Πρέπει να ζητήσω από τον γιατρό που συνταγογραφεί να με ενημερώσει** για ενδεχόμενες επιβαρύνσεις που θα επιφέρει η αλλαγή της φαρμακευτικής μου αγωγής, καθώς και για τη δυνατότητα συνταγογράφησης θεραπευτικά ισοδύναμων φαρμάκων, χωρίς επιπλέον επιβαρύνσεις.

**Πού μπορώ να βρω περισσότερες πληροφορίες;**

Μπορείς να απευθυνθείς στις Διοικητικές Υπηρεσίες των Νοσοκομείων και των Μονάδων ΠΦΥ, στις Υπηρεσίες Πρόνοιας των Δήμων, στο Υπουργείο Υγείας, στο Υπουργείο Εργασίας και Κοινωνικής Αλληλεγγύης και στην[ΗΔΙΚΑ A.E.](http://www.idika.gr/)

**Ε-mail επικοινωνίας Υπουργείου Υγείας:**

[damy@moh.gov.gr](mailto:damy@moh.gov.gr)

[minister@moh.gov.gr](mailto:minister@moh.gov.gr)

[depminister@moh.gov.gr](mailto:depminister@moh.gov.gr)